CELEX: 32016D1183
Language: sk
Date: 2016-07-14 00:00:00
Title: Vykonávacie rozhodnutie Komisie (EÚ) 2016/1183 zo 14. júla 2016, ktorým sa schvaľuje program núdzovej vakcinácie proti nodulárnej dermatitíde hovädzích zvierat v Bulharsku a ktorým sa mení príloha k vykonávaciemu rozhodnutiu (EÚ) 2016/645 [oznámené pod číslom C(2016) 4360] (Text s významom pre EHP)

20.7.2016   
            
            
               SK
            
            
               Úradný vestník Európskej únie
            
            
               L 195/75
            
         VYKONÁVACIE ROZHODNUTIE KOMISIE (EÚ) 2016/1183
   zo 14. júla 2016,
   ktorým sa schvaľuje program núdzovej vakcinácie proti nodulárnej dermatitíde hovädzích zvierat v Bulharsku a ktorým sa mení príloha k vykonávaciemu rozhodnutiu (EÚ) 2016/645
   
      
         [oznámené pod číslom C(2016) 4360]
      
   
   (Iba bulharské znenie je autentické)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
   so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
   so zreteľom na smernicu Rady 92/119/EHS zo 17. decembra 1992, ktorou sa zavádzajú všeobecné opatrenia Spoločenstva na kontrolu určitých chorôb zvierat a osobitné opatrenia týkajúce sa vezikulárnej choroby ošípaných (3), a najmä na jej článok 14 ods. 2 a článok 19 ods. 1 písm. a), ods. 3 písm. a) a ods. 6,
   so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (4), a najmä na jej článok 4 ods. 3,
   keďže:
   
               (1)
            
            
               Smernica 92/119/EHS stanovuje všeobecné kontrolné opatrenia, ktoré sa majú uplatniť pri výskyte ohniska určitých chorôb zvierat vrátane nodulárnej dermatitídy (lumpy skin disease – LSD). Medzi tieto kontrolné opatrenia patrí zriadenie ochranných pásiem a pásiem dohľadu v okolí infikovaného hospodárstva, a v prípade výskytu ohniska LSD ako doplnok k iným kontrolným opatreniam aj núdzová vakcinácia.
            
         
               (2)
            
            
               Bulharsko 12. apríla 2016 informovalo Komisiu o podozrení na LSD v dvoch hospodárstvach s hovädzími zvieratami v dedinách Voden a Černogorovo v okrese Dimitrovgrad v regióne Chaskovo v stredo-južnej časti Bulharska, ktoré sa nachádzajú približne 80 km od hraníc so susednými krajinami. Po potvrdení týchto dvoch prvotných ohnísk v regióne Chaskovo nahlásilo Bulharsko 13. apríla 2016 ohniská vo viacerých ďalších regiónoch. Bulharsko 20. mája 2016 oznámilo Komisii 98 potvrdených ohnísk LSD, z toho 19 v regióne Chaskovo, 8 v regióne Stará Zagora, 5 v regióne Plovdiv, 54 v regióne Blagoevgrad, 6 v regióne Kjustendil, jedno v regióne Pernik a 5 v regióne Smoľan.
            
         
               (3)
            
            
               Aby sa choroba LSD nešírila do ďalších častí Bulharska a ostatných členských štátov alebo tretích krajín, Komisia prijala vykonávacie rozhodnutie (EÚ) 2016/645 (5). Stanovujú sa v ňom určité ochranné opatrenia spojené s potvrdením LSD v Bulharsku a na úrovni Únie sa zriaďuje reštrikčné pásmo (opísané v prílohe k uvedenému nariadeniu), ktoré zahŕňa oblasť, kde bola choroba LSD potvrdená, ako aj ochranné pásmo a pásmo dohľadu, ktoré boli v Bulharsku zriadené v súlade s článkom 10 smernice 92/119/ES.
            
         
               (4)
            
            
               V rovnakom období – od 6. apríla do 19. mája 2016 boli nahlásené nové ohniská LSD v Grécku a v bývalej Juhoslovanskej republike Macedónsko.
            
         
               (5)
            
            
               V súlade s vedeckým stanoviskom Európskeho úradu pre bezpečnosť potravín k nodulárnej dermatitíde (6) sú komerčne dostupné len živé atenuované vakcíny proti LSD. V stanovisku sa vakcíny obsahujúce atenuovaný vírus LSD kmeňa Neethling opisujú ako vysoko účinné pri prevencii chorobnosti. Keďže homológne vakcíny proti LSD sú účinnejšie než vakcíny založené na atenuovaných vírusoch kiahní oviec, odporúča sa používať tie, pokiaľ ich sprístupnia výrobcovia vakcín, ktorí pôsobia výlučne mimo Únie.
            
         
               (6)
            
            
               Neexistuje vakcína proti LSD s povolením na uvedenie na trh v Únii. Núdzová vakcinácia v súlade s článkom 19 smernice 92/119/EHS sa preto môže uskutočniť len v súlade s článkom 8 smernice Európskeho parlamentu a Rady 2001/82/ES (7), ktorou sa členským štátom v prípade závažnej epizootickej choroby prechodne povoľuje používanie vakcín bez povolenia na uvedenie na trh, čo je aj prípad LSD.
            
         
               (7)
            
            
               Bulharsko 25. apríla 2016 predložilo Komisii program núdzovej vakcinácie proti LSD na hovädzích zvieratách držaných v chovoch v postihnutých oblastiach, ako aj v určitých priľahlých oblastiach tohto členského štátu (ďalej len „program núdzovej vakcinácie“). Program núdzovej vakcinácie zahŕňa informácie o rozhodnutí prijať dané opatrenia, podrobnosti o zemepisnom a administratívnom vymedzení pásma vakcinácie, počte chovov a zvierat, ktoré sa majú vakcinovať a plánovaný termín ukončenia vakcinácie. Bulharsko 20. mája 2016 informovalo Komisiu o svojom zámere rozšíriť program núdzovej vakcinácie na celé územie Bulharska. To si vyžaduje rozšírenie reštrikčného pásma opísaného v prílohe k vykonávaciemu rozhodnutiu (EÚ) 2016/645. Príloha k vykonávaciemu rozhodnutiu (EÚ) 2016/645 by sa preto mala zodpovedajúcim spôsobom zmeniť.
            
         
               (8)
            
            
               V súlade s článkom 19 ods. 6 smernice 92/119/EHS Bulharsko 28. apríla 2016 oznámilo Komisii získanie dostatočného počtu dávok homológnej vakcíny proti LSD z banky vakcín zriadenej Komisiou v súlade s vykonávacím rozhodnutím Komisie z 18. decembra 2015 (8) a začiatok núdzovej vakcinácie v okruhu 20 km od potvrdených ohnísk LSD v súlade s programom núdzovej vakcinácie.
            
         
               (9)
            
            
               Treba stanoviť podmienky, za ktorých by Bulharsko malo vykonávať núdzovú vakcináciu. Rýchle šírenie LSD v Bulharsku predstavuje riziko pre ostatné časti územia Bulharska a susediace krajiny. Preto treba kontrolné opatrenia uplatňované v Bulharsku posilniť aj obmedzením pohybu nevakcinovaných hovädzích zvierat starších ako tri mesiace do iných chovov v rámci reštrikčného pásma. Toto vekové obmedzenie umožní nevyhnutné premiestňovanie mladých teliat do iných podnikov na ďalší chov v období po narodení, keď ich nemožno účinne imunizovať. Zároveň treba povoliť premiestňovanie nevakcinovaných hovädzích zvierat priamo na bitúnok v rámci reštrikčného pásma.
            
         
               (10)
            
            
               Oblasť, kde sa má vakcinovať proti LSD, môže zahŕňať celé reštrikčné pásmo vymedzené vo vykonávacom rozhodnutí (EÚ) 2016/645, ktoré je stanovené v prílohe k danému rozhodnutiu.
            
         
               (11)
            
            
               Prvé kolo núdzovej vakcinácie by sa malo ukončiť čo najskôr, ale najneskôr 30. júna 2016. V prípade ďalších ohnísk v iných oblastiach by sa núdzová vakcinácia v postihnutých oblastiach mala dokončiť do dvoch mesiacov po potvrdení prvého ohniska LSD v daných oblastiach, a to podľa dostupnosti vakcín.
            
         
               (12)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   1.   Bulharsko môže okrem opatrení, ktoré prijalo v súlade s článkami 4, 5 a 10 smernice 92/119/EHS, uskutočniť núdzovú vakcináciu proti nodulárnej dermatitíde hovädzích zvierat držaných v chovoch v regiónoch stanovených v prílohe I k tomuto rozhodnutiu, v súlade s podmienkami stanovenými v prílohe II k tomuto rozhodnutiu.
   2.   Schvaľuje sa program, ktorý Bulharsko predložilo Komisii 20. mája 2016, zameraný na núdzovú vakcináciu proti nodulárnej dermatitíde hovädzích zvierat držaných v chovoch v regiónoch stanovených v prílohe I.
   3.   Zakazuje sa akékoľvek premiestňovanie hovädzích zvierat vakcinovaných proti nodulárnej dermatitíde do ostatných členských štátov.
   4.   Zakazuje sa akékoľvek premiestňovanie hovädzích zvierat mladších ako šesť mesiacov, ktoré neboli vakcinované proti nodulárnej dermatitíde, ale narodili sa matkám vakcinovaným proti nodulárnej dermatitíde, do ostatných členských štátov.
   Článok 2
   Bulharsko prijme potrebné opatrenia na dosiahnutie súladu s týmto rozhodnutím a informuje Komisiu a ostatné členské štáty v súlade s článkom 19 ods. 5 smernice 92/119/EHS.
   Článok 3
   Príloha k vykonávaciemu rozhodnutiu (EÚ) 2016/645 sa nahrádza textom uvedeným v prílohe III k tomuto rozhodnutiu.
   Článok 4
   Toto rozhodnutie je určené Bulharskej republike.
   
      V Bruseli 14. júla 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 395, 30.12.1989, s. 13.
   
      (2)  Ú. v. ES L 224, 18.8.1990, s. 29.
   
      (3)  Ú. v. ES L 62, 15.3.1993, s. 69.
   
      (4)  Ú. v. ES L 18, 23.1.2003, s. 11.
   
      (5)  Vykonávacie rozhodnutie Komisie (EÚ) 2016/645 z 22. apríla 2016 o určitých ochranných opatreniach proti nodulárnej dermatitíde v Bulharsku (Ú. v. EÚ L 108, 23.4.2016, s. 61).
   
      (6)  Vedecké stanovisko k nodulárnej dermatitíde (Panel EFSA pre zdravie a dobré životné podmienky zvierat – AHAW), Vestník EFSA (EFSA Journal) 2015 13(1): 3986.
   
      (7)  Smernica Európskeho parlamentu a Rady 2001/82/ES zo 6. novembra 2001, ktorou sa ustanovuje zákonník Spoločenstva o veterinárnych liekoch (Ú. v. ES L 311, 28.11.2001, s. 1).
   
      (8)  Vykonávacie rozhodnutie Komisie z 18. decembra 2015 o prijatí rozhodnutia o financovaní v spojení s finančným príspevkom Únie na núdzové opatrenia na boj proti nodulárnej dermatitíde v Grécku v roku 2015 a o zriadení zásob vakcín proti nodulárnej dermatitíde [C(2015) 9573 final].
   
      PRÍLOHA I
      
         Bulharsko:
      
      Tieto regióny v Bulharsku:
      
                  —
               
               
                  Celé územie Bulharska.
               
            
   
      PRÍLOHA II
      
         Podmienky použitia núdzovej vakcinácie na kontrolu a eradikáciu nodulárnej dermatitídy v rámci uplatňovania článku 19 smernice 92/119/EHS
      
      
                  1.
               
               
                  Rozsah zemepisnej oblasti, v ktorej sa má vykonať núdzová vakcinácia
               
               
                  Pásmo vakcinácie sa nachádza v oblastiach Bulharska opísaných v prílohe I k tomuto rozhodnutiu.
                  V pásme vakcinácie sa okrem obmedzení stanovených v článku 10 smernice 92/119/EHS uplatňujú obmedzenia uvedené v tomto rozhodnutí a vo vykonávacom rozhodnutí (EÚ) 2016/645.
               
            
                  2.
               
               
                  Druh a vek zvierat, ktoré majú byť vakcinované
               
               
                  V prvom kole vakcinácie uvedenej v bode 3 sa vakcinujú všetky kusy hovädzieho dobytka vymedzeného v článku 2 písm. a) vykonávacieho rozhodnutia (EÚ) 2016/645 nezávisle od ich pohlavia, veku, gravidity alebo produkčného stavu.
                  Potomstvo vakcinovaných zvierat hovädzieho dobytka sa vakcinuje v súlade s pokynmi výrobcu a vo veku štyri mesiace alebo staršie.
               
            
                  3.
               
               
                  Trvanie vakcinačnej kampane
               
               
                  Prvé kolo vakcinácie v postihnutých oblastiach sa skončí do 30. júna 2016.
                  Prvé kolo vakcinácie v zvyšných oblastiach regiónu uvedeného v prílohe I sa skončí čo najskôr, najneskôr však do dvoch mesiacov po potvrdení prvého výskytu ohniska choroby v danej oblasti.
               
            
                  4.
               
               
                  Osobitná výnimka pre zvieratá a výrobky z nich
               
               
                  Bez ohľadu na prípadné iné opatrenia, ktoré môžu byť zavedené v reštrikčnom pásme vymedzenom vo vykonávacom rozhodnutí (EÚ) 2016/645, sa hovädzie zvieratá staršie ako 90 dní nepremiestňujú do iného chovu, pokiaľ neboli vakcinované a riadne preočkované minimálne 28 dní pred premiestnením.
                  Po uplynutí 28 dní od vakcinácie sa okrem opatrení stanovených v článku 10 smernice 92/119/EHS uplatňujú opatrenia na premiestňovanie očkovaných hovädzích zvierat a umiestňovanie výrobkov z nich na trh stanovené vo vykonávacom rozhodnutí (EÚ) 2016/645.
                  Nevakcinované hovädzie zvieratá sa smú premiestňovať priamo na zabitie na bitúnok, ktorý sa nachádza v danom reštrikčnom pásme. Okrem prípadu naliehavého zabitia sa dodržiava čakacia lehota sedem dní po vakcinácii v stáde pred odoslaním nevakcinovaných hovädzích zvierat z chovov, v ktorých sa uskutočnila vakcinácia, na zabitie.
                  Nevakcinované potomstvo mladšie ako šesť mesiacov, ktoré sa narodilo matkám a kŕmilo mledzivom matiek očkovaných minimálne 28 dní pred otelením, sa môže premiestniť do iného chovu, ktorý sa nachádza v reštrikčnom pásme.
               
            
                  5.
               
               
                  Špeciálna registrácia očkovaných zvierat
               
               
                  Miestny príslušný orgán zapíše podrobnosti o očkovaní každého očkovaného hovädzieho zvieraťa do vyhradenej online databázy spojenej s centrálnou databázou zriadenou v súlade s nariadením Európskeho parlamentu a Rady (ES) č. 1760/2000 (1). V záznamoch musí byť potvrdené spojenie medzi očkovanou matkou a jej potomkom.
               
            
                  6.
               
               
                  Ďalšie otázky týkajúce sa núdzovej vakcinácie
               
            
                  6.1.
               
               
                  Oblasť dozoru v Bulharsku v okolí pásma vakcinácie
               
               
                  Stanovuje sa oblasť dozoru v okruhu minimálne 10 km okolo pásma vakcinácie uvedeného v bode 1, v ktorej sa uskutočňuje zintenzívnený dozor a v ktorej príslušný orgán kontroluje premiestňovanie hovädzích zvierat.
                  Hovädzie zvieratá, ktoré nie sú očkované proti LSD a ktoré sú držané v chovoch nachádzajúcich sa v oblasti dozoru v okolí pásma vakcinácie, neopustia svoje chovy, kým neuplynie čakacia lehota minimálne sedem dní po skončení vakcinácie v chovoch, ktoré sa nachádzajú v pásme vakcinácie vo vzdialenosti menej než 10 km.
               
            
                  6.2.
               
               
                  Obdobie, v ktorom sa zachovávajú opatrenia uplatňované v zónach stanovených v súlade s článkom 10 smernice 92/119/EHS a s vykonávacím rozhodnutím (EÚ) 2016/645
               
               
                  Opatrenia uplatňované v pásme vakcinácie zostávajú v platnosti, kým nebudú ukončené v súlade s článkom 19 ods. 6 smernice 92/119/EHS.
               
            
                  6.3.
               
               
                  Realizácia vakcinačnej kampane
               
               
                  Vakcináciu uskutoční úradník príslušného orgánu alebo súkromný veterinárny lekár, ktorého poveril a na ktorého dohliada príslušný orgán.
                  Pri vakcinácii sa uprednostnia hovädzie zvieratá držané v chovoch, ktoré sa nachádzajú v ochranných pásmach a pásmach dohľadu a v oblastiach hraničiacich s ďalšími členskými štátmi a oblasťami Bulharska, v ktorých sa LSD nevyskytuje.
                  Prijmú sa potrebné opatrenia na zabránenie šíreniu možného vírusu. Všetky zvyškové množstvá vakcín sa vrátia na miesto, z ktorého sa vakcíny distribuovali, spolu s písomným záznamom o počte očkovaných hovädzích zvierat a počte použitých dávok.
               
            
                  6.4.
               
               
                  Vakcíny, ktoré sa majú použiť
               
               
                  Homológne vakcíny proti LSD obsahujúce živý atenuovaný vírus (kmeň Neethling), „Lumpy Skin Disease Vaccine For Cattle“ (Vakcína proti nodulárnej dermatitíde pre hovädzí dobytok), Onderstepoort Biological Products, Južná Afrika.
                  Alternatívna možnosť: vakcína proti LSD obsahujúca živý atenuovaný vírus (typ SIS), „Lumpyvax“, MSD Animal Health, Intervet, Južná Afrika.
                  Vakcína sa použije v súlade s pokynmi výrobcu a s článkom 8 smernice 2001/82/ES pod dohľadom ústredných príslušných orgánov.
               
            
                  6.5.
               
               
                  Správy o pokroku a záverečná správa
               
               
                  V súlade s článkom 19 ods. 5 smernice 92/119/EHS sa Komisii a členským štátom predloží správa o pokroku pri realizácii programu núdzovej vakcinácie.
                  V súlade s článkom 19 ods. 5 smernice 92/119/EHS sa Komisii a členským štátom predloží podrobná správa o dokončení programu núdzovej vakcinácie, a to pred tým, než budú zrušené obmedzenia uvedené v bodoch 6.1 a 6.2 tejto prílohy.
               
            
         (1)  Nariadenie Európskeho parlamentu a Rady (ES) č. 1760/2000 zo 17. júla 2000, ktorým sa zriaďuje systém identifikácie a registrácie hovädzieho dobytka, o označovaní hovädzieho mäsa a výrobkov z hovädzieho mäsa a ktorým sa zrušuje nariadenie Rady (ES) č. 820/97 (Ú. v. ES L 204, 11.8.2000, s. 1).
   
   
      PRÍLOHA III
      Príloha k vykonávaciemu rozhodnutiu (EÚ) 2016/645 sa nahrádza takto:
      
         
            „PRÍLOHA
            
               Bulharsko:
            
            Tieto regióny v Bulharsku:
            
                        —
                     
                     
                        Celé územie Bulharska.“